Πρόστιμο 23.000€ επέβαλαν ελεγκτές του ΕΦΚΑ στον ιδιοκτήτη του μοναδικού καφενείου στην Ραβενή, επειδή βρήκαν την νύφη του και την πεθερά του αδερφού του να καθαρίζουν πατάτες.

«Λουκέτο» στο μοναδικό καφενείο ενός ορεινού χωριού της Θεσπρωτίας, με μόλις 40 κατοίκους έβαλε ο ΕΦΚΑ, ελεγκτές του οποίου επέβαλαν βαρύ πρόστιμο ύψους 23.000 ευρώ για ανασφάλιστη εργασία, επειδή βρήκαν στο κατάστημα την γυναίκα και την πεθερά του αδερφού του ιδιοκτήτη να…καθαρίζουν πατάτες.

«Το Μισοχώρι της Ραβενής», το καφενείο που λειτουργεί και ως ψησταριά στο χωριό όλο τον χρόνο, θα κλείσει μόλις κοινοποιηθεί το πρόστιμο, αφού, όπως λέει ο νεαρός ιδιοκτήτης του, Βαγγέλης Τζώρτζης, δεν μπορεί να πληρώσει το ποσό των 23.000 ευρώ.

«Εγώ αυτά τα χρήματα τα βγάζω σε τέσσερα χρόνια. Μου φαίνεται εξωφρενικό το ποσό και νιώθω τεράστια αδικία. Καλούμαι να πληρώσω το ίδιο ποσό με έναν ιδιοκτήτη χώρου εστίασης στην Αθήνα ή στην Μύκονο που βγάζουν αυτά τα χρήματα σε μία μέρα και το σημαντικότερο είναι πως όλο τον χρόνο κρατάω μόνος μου το μαγαζί και μία μέρα που ήρθε ο αδερφός μου να με βοηθήσει, ήρθε και ο έλεγχος», δηλώνει.

Ο Βαγγέλης Τζώρτζης, γιος του ιερέα του χωριού, σπούδασε ψυκτικός στα Γιάννενα, αλλά επέστρεψε πριν από 5 χρόνια στην Ραβενή και ανέλαβε το καφενείο-ψησταριά που βρίσκεται στην πλατεία του χωριού.

Η…επίσκεψη των δύο ελεγκτών του ΕΦΚΑ, που συνοδεύονταν και από δύο αστυνομικούς με πολιτικά, έγινε το βράδυ της Κυριακής 18 Αυγούστου. Λίγο πριν τα μεσάνυχτα στο μαγαζί ήταν περίπου 20 άτομα και ο Βαγγέλης Τζώρτζης βρισκόταν στην κουζίνα, πάνω από την σχάρα ψησίματος.

Η γυναίκα του αδερφού του, Σοφία, που καθόταν σε ένα τραπέζι και έτρωγε σηκώθηκε από την θέση της και μπήκε μέσα να του πει ότι ήρθε μια παρέα ξένων και τότε «οι ξένοι» βρέθηκαν μπροστά της στο εσωτερικό του καφενείου. Πίσω από τον πάγκο ήταν η πεθερά του αδερφού του και καθάριζε πατάτες βοηθώντας την μητέρα του.

«Όλους τους έγραψαν. Σημείωσαν ότι ήταν η μάνα μου και ο αδερφός μου, που όπως είπαν ως συγγενείς πρώτου βαθμού μπορούν να βοηθούν, ενώ έγραψαν ως ανασφάλιστες εργαζόμενες την νύφη μου και την πεθερά του αδερφού που ήταν για διακοπές στο χωριό. Τους λέγαμε πως είναι συγγενείς μας και δεν μας άκουγαν. Ο ένας από τους ελεγκτές ήταν αδιάλλακτος», εξηγεί ο νεαρός ιδιοκτήτης του καφενείου.

Η Ραβενή είναι ένα μικρό ορεινό χωριό του νομού Θεσπρωτίας, μεταξύ Ηγουμενίτσας και Ιωαννίνων. Το χειμώνα μένουν περίπου 40 κάτοικοι, όλοι ηλικιωμένοι. Ο Βαγγέλης Τζώρτζης με την σύζυγό του και την μόλις ενός έτους κόρη τους είναι οι μοναδικοί νέοι.

Στην Ραβενή δεν υπάρχει κάτι άλλο πλην του καφενείου αυτού και για τα καθημερινά τους ψώνια οι κάτοικοι πηγαίνουν στην Βροσίνα Ιωαννίνων, σε απόσταση 5 χιλιομέτρων.

«Οι λιγοστοί κάτοικοι της Ραβενής φυλάνε Θερμοπύλες και η πολιτεία επέλεξε αυτό το μέρος για να ξεκινήσει την πάταξη της ανασφάλιστης εργασίας. Ο δήμος μας έχει 72 χωριά και οικισμούς με ελάχιστους μόνιμους κατοίκους και οι μικρές επιχειρήσεις περιμένουν τον Αύγουστο να δουλέψουν και να τονωθεί η τοπική οικονομία. Είναι απαράδεκτο αυτό που συνέβη. Προσπαθούμε να κρατήσουμε τους νέους στα χωριά και έρχονται οι αρχές να βάλουν αυτό το πρόστιμο», δηλώνει ο δήμαρχος Φιλιατών Σπύρος Παππάς.

ethnos.gr